**4. NAPIREND**

**E l ő t e r j e s z t é s**

**Mindszentkálla Község Önkormányzata Képviselő-testületének**

**2017. február 22-i nyilvános ülésére**

**Tárgy: Mindszentkálla Község Önkormányzata Képviselő-testülete az egyes szociális ellátások szabályozásáról szóló önkormányzati rendelete módosításáról.**

**Előterjesztő: Keszler Gyula polgármester**

**Előkészítette: Tóthné Titz Éva aljegyző**

 **Előterjesztő Jogszabállyal nem ellentétes**

 **Dr. Szabó Tímea jegyző**

Tisztelt Képviselő-testület!

A.)

A szociális rendelet megalkotása óta eltelt két évben, annak gyakorlati alkalmazása során felmerült problémák kiküszöbölésére a rendelet módosításának javaslatát elkészítettük.

Két kérdésben szükséges a szociális rendeletet pontosítani, egyrészt a személyi hatály megállapításában, másrészt a benyújtott kérelem esetén a jogosultság kezdetének időpontjában, amikor a benyújtás pillanatában még arra a támogatásra megállapított jogosultság áll fenn.

B.)

Az Idősek Otthona intézményben alkalmazandó intézményi térítési díj meghatározása a szociális igazgatásról és szociális ellátásokról szóló 1993. évi III. törvény (a továbbiakban: Szt.) 92. §-a alapján a fenntartó önkormányzat feladata. Az intézményi térítési díj meghatározása rendeleti formában történik.

A személyes gondoskodás körébe tartozó szociális ellátások térítési díjának megállapításában 2015. január 1-től jogszabályi változás következett be.

Ezt az időpontot megelőzően az intézményi térítési díj a szolgáltatási önköltség és a központi költségvetésről szóló törvényben biztosított támogatás egy főre jutó összegének különbözete volt.

2015-től az intézményi térítési díj megállapítása során már nem kellett a szolgáltatási önköltséget csökkenteni a normatívával, de a térítési díj a szolgáltatási önköltségnél nem lehet magasabb. A térítési díj megállapításakor ugyanakkor figyelemmel kell lenni arra a tényre, hogy tartós bentlakásos intézményi ellátás esetén az intézményi ellátásért fizetendő személyi térítési díj meghatározása során meg kell állapítani az ellátást igénylőre vonatkozó jövedelemhányadot. A jövedelemhányad nem haladhatja meg az ellátott havi jövedelmének a 80%-át.

Az Szt. 115. § (1) bekezdése szerint az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. **Az intézményi térítési díj összege nem haladhatja meg a szolgáltatási önköltséget**. Az intézményi térítési díj év közben egy alkalommal korrigálható.

A (2)bekezdés alapján a kötelezett által fizetendő térítési díj összegét (a továbbiakban: személyi térítési díj) az intézményvezető konkrét összegben állapítja meg, és arról az ellátást igénylőt a megállapodás megkötésekor írásban tájékoztatja. A személyi térítési díj nem haladhatja meg az intézményi térítési díj összegét.

A (3)bekezdés alapján a személyi térítési díj összege **önkormányzati intézmény esetén a fenntartó rendeletében foglaltak szerint,** egyéb esetben a fenntartó döntése alapján csökkenthető, illetve elengedhető, ha a kötelezett jövedelmi és vagyoni viszonyai ezt indokolttá teszik.

Ha az ellátott, a törvényes képviselője vagy a térítési díjat megfizető személy a személyi térítési díj összegét vitatja, illetve annak csökkentését vagy elengedését kéri, állami fenntartó esetén az értesítés kézhezvételétől számított nyolc napon belül a fenntartóhoz fordulhat, ezt követően a fenntartó döntésének felülvizsgálata bíróságtól kérhető.

A fenntartó döntéséig, illetve a bíróság jogerős határozatáig a korábban megállapított személyi térítési díjat kell megfizetni. A személyi térítési díj összege a megállapítás időpontjától függetlenül évente két alkalommal vizsgálható felül és változtatható meg, kivéve ha az ellátott jövedelme olyan mértékben csökken, hogy az e törvényben meghatározott térítési díj fizetési kötelezettségének nem tud eleget tenni, vagy az öregségi nyugdíj mindenkori legkisebb összegének 25%-át meghaladó mértékben növekedett.

A felülvizsgálat során megállapított új személyi térítési díj megfizetésének időpontjáról a fenntartó rendelkezik. Az új térítési díj megfizetésére a kötelezett nem kötelezhető a felülvizsgálatot megelőző időszakra, kivéve, ha az ellátott a felülvizsgálatot megelőzően – jövedelem és vagyon hiányában – térítésmentesen vette igénybe az ellátást, és részére visszamenőlegesen rendszeres pénzellátás került megállapításra. Ez utóbbi esetben a személyi térítési díj megfizetésének kezdő időpontja a rendszeres pénzellátásra való jogosultság kezdő napja.

Az intézményi és a személyi térítési díj vonatkozásában alkalmazni kell továbbá a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet előírásait.

Ez alapján az intézményi és a személyi térítési díjat ellátási napra és hónapra kell megállapítani, valamint az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

Fentiek alapján az intézményi térítési díj megállapítása a következő adatok alapján történhet:

Az intézmény 2016. évi

Eredeti előirányzat

bevétel : 37.472.000,-Ft (ebből 17.239.000,-Ft a központi irányító szerv támogatása)

kiadás: 37.472.000,-Ft

Teljesítés

bevétel: 45.037.285,-Ft (ebből 23.502.714,-Ft a központi irányító szerv támogatása)

kiadás: 43.764.093,-Ft

A 2016. évre megállapított intézményi térítése díj: 70.820,-Ft /hó, 2.360,- Ft / ellátási nap

Az intézmény 2017. évi költségvetésében 40.789.000,-Ft kiadás (szolgáltatási önköltség), valamint bevétel szerepel, a megállapított állami támogatás (finanszírozás szempontjából elismert szakmai dolgozók bértámogatása: 18.242.280,-Ft, + Intézmény üzemeltetési támogatás 1.353.000,-Ft) összesen 19.595.280,-Ft.

A 21.193.720,-Ft-ot szükséges a központi irányító szervi támogatáson felül fedezni. A fedezetre forrásként szolgál az intézményi térítési díj bevétel (19.900.000,-Ft) a pénzmaradvány (1.273192,-Ft) a kamat bevétel (808,-Ft) illetve a telefon díj gondozottak által befizetett összege (20.000,-Ft).

Tekintettel a tervezett bevételekre az intézményi térítési díjakból összesen 19.900.000,-Ft/év került betervezésre, mely minimum (100%-os kihasználtság esetén) 69.097,-Ft/fő/hó összeg intézményi térítési díjat feltételez.

Amennyiben a térítési díj megállapításakor a felosztás alapja tisztán a szolgáltatási önköltség és a központi irányító szervi támogatás különbözete a 21.193.720,-Ft összeg, úgy a 24 fő ellátott esetében a térítési díj 73.589,-Ft/fő/hó, 2.453,-Ft/ellátási nap/fő.

A 2016. évben megállapított térítési díj (70.820,-Ft/hó/fő) a 24 fő ellátott esetében. Ezen térítési díjjal számolva 12 hónapra 20.396.160,-Ft bevételt biztosít az intézmény működéséhez, mely azt feltételezi, hogy minden napra mind a 24 fő ellátott megtéríti a megállapított intézményi térítési díjat. Tekintettel arra a tényre, miszerint az ellátottak kórházi ellátás esetén bizonyos %-át fizetik a térítési díjnak, illetve bizonytalan a 24 fő állandó jelenléte (pld. haláleset) így ezen összeg teljesítése 100%-ban nem biztosított.

Tekintettel a fenti adatokra és élethelyzetekre a biztos működéshez szükséges térítési díj minimum ( a szolgáltatási önköltség és a központi irányító szerv támogatás különbözete alapján) 73.589,-Ft/fő/hó. Mivel a térítési díjak befizetései nem teljesülnek 100%-ban, ezért annak megállapítása magasabb összeget tesz szükségessé, hogy a tervezett intézményi kiadásokra megfelelő fedezetet nyújtson.

Az intézményvezető két alternatívát javasolt az intézményi térítési díjak megállapítására, melyről kéri a Tisztelt Képviselő-testület döntését.

1.javaslat: intézményi térítési díj: 74.700,-Ft/fő/hó 2.490,-Ft/fő/nap, ezáltal becsült várható éves bevétel 21.200.000,-Ft/év

2. javaslat: intézményi térítési díj: 73.500,-Ft/fő/hó 2.450,-Ft/fő/nap. ezáltal becsült várható éves bevétel 20.900.000,-Ft/év

Az intézményvezető indokolása a javaslatok vonatkozásában:

Az intézményvezető az intézményi térítési díj emelését nagyobb összegben javasolja, mint a nyugdíjemelés százalékos mértéke, amely 1.6% a 2017. évre.

Az 1. javaslat esetében napi 130,-Ft-tal, havi összesítésben 3.900,-Ft-tal emelkedne az intézményi térítési díj, amely a 2016. évihez képest 5,5%-os emelést jelent.

A 2. javaslat esetében napi 90-Ft-tal, havi összesítésben 2.700,-Ft-tal emelkedne az intézményi térítési díj, amely a 2016. évihez képest 3,8%-os emelést jelent.

Tekintve, hogy más intézményeknél jelentősen magasabb az intézményi térítési díj, valamint az egészségügyi intézmények ápolási osztályain esetenként magasabb térítést kell fizetni, valamint a lakók jövedelme lehetővé teszi ezt a mértékű emelést, az idősek otthona esetében javasolt az 1,6%-os nyugdíjemelésnél nagyobb mértékű emelés.

INDOKOLÁS

A.)

1. A személyi hatályt pontosítani szükséges a tekintetben, hogy nem csak az „állandó” lakóhellyel rendelkező és azon életvitelszerűen élő személy jogosult a települési támogatás igénybe vételére, hanem az is, aki a településen tartózkodási hellyel rendelkezik és életvitelszerűen ott él.

Több esetben fennáll az a helyzet, hogy az illető nem tud „állandó” lakóhelyet létesíteni egyéb okok miatt.(pld. a tulajdonos nem járul hozzá, hogy az ingatlanon „állandó” lakóhelyet létesítsen, csak a tartózkodási hely létesítéséhez járul hozzá.)

Ezért a településen életvitelszerűen ott lakó személy, függetlenül attól, hogy „állandó” lakóhellyel vagy tartózkodási hellyel rendelkezik, jogosultságot szerez a települési támogatások igénybevételére.

Az általános hatálytól eltérően a temetési támogatás kizárólag a településen állandó lakóhellyel rendelkező személyek részére biztosítandó, ezért annak pontosítása szükséges.

2.A kérelmek benyújtásával és a jogosultság megállapításának időpontjával kapcsolatosan pontosítani szükséges azt az esetet, amikor a kérelmező olyan támogatás iránt nyújt be igényt, amely támogatással a benyújtás pillanatában már rendelkezik. Jellemzően ez olyan esetekben fordul elő, amikor a támogatott egy éves támogatási jogosultsággal rendelkezik, (pld. lakhatásra tekintettel megállapított települési támogatás) és a kérelmét még annak lejárta előtt benyújtja. A jelen szabályozás szerint a rendelet nem ad lehetőséget annak elbírálására, mert azt mondja, hogy a jogosultság kezdete a kérelem benyújtásának a napja. Ez természetesen ebben az esetben nem alkalmazható, mert akkor párhuzamosan két támogatás lenne megállapítva, amely nem cél. Ezért szükséges egy olyan kitétel, hogy amennyiben ilyen eset áll fenn, úgy kérelmező a lejárat előtt két hónappal benyújthatja a kérelmet, amely ebben az esetben a megállapított támogatás lejártát követő naptól állapítja meg az új jogosultságot.

Ezzel a módosítással elkerülhető, hogy a lejárat előtt benyújtott újbóli kérelmek elutasításra kerüljenek azon okból, hogy még nem járt le az előző megállapított jogosultság.

B.)

A térítési díj megállapítása az intézmény működtetésével összefüggő kötelező feladat. Az Szt. fentiekben hivatkozott rendelkezéséből (92. §) az is egyértelműen kiderül, hogy rendeletben szabályozandó. A térítési díj a Képviselő-testület szociális rendeletébe kerülne beépítésre, tekintettel arra, hogy az szabályozza a szociális ellátásokat.

Az intézmény költségvetésének összeállítása során az intézmény kötelezően ellátandó feladataira koncentrálva állapította meg a kiadási összeget. Ezen költségek fedezésére szolgál az állami támogatás, valamint a fennmaradó rész tekintetében az intézményi térítési díj, melyet a szolgáltatásért az igénybevevők fizetnek. Szükséges kihangsúlyozni az állam azon törekvését, miszerint a szociális intézmények esetében egyre nagyobb arányban kell az öngondoskodás kereteit kihasználni.

A jelenlegi helyzetben, figyelembe véve az ellátást igénybe vevők jövedelmi helyzetét, az intézményvezető javaslatát szükséges az intézményi térítési díj emeléséről dönteni.

Az egyes szociális ellátások szabályozásáról szóló 3/2015. (II.28) önkormányzati rendelet 15.§-a szabályozza a térítési díj összegét, a jogszabálynak megfelelő havi és ellátási nap bontásban.

Ezen rendelet módosításával érvényesíthető a Képviselő-testület döntése az intézményi térítési díjak emelése vonatkozásában.

1.§-ban kibővítésre kerül a személyi hatály, miszerint a lakóhellyel és életvitelszerű tartózkodással, valamint tartózkodási hellyel és életvitelszerű tartózkodással szerezhet jogosultságot a támogatásokra.

2.§-ban megállapításra kerültek a jogosultság megállapításának kezdő időpontjai, új jogosultság esetében, vagy már fennálló jogosultság esetében.

3.§-ban az általános személyi hatály kiterjesztése okán a temetési támogatások esetében pontosan, az eredeti szándéknak megfelelően szűkíteni kell az „állandó” lakóhellyel rendelkezők körére a jogosultak körét, valamint a kérelemben szükséges mellékletek körét.

4.§-ban az Idősek Otthona intézményi térítési díjának meghatározása.

5.§-ban megállapításra került a rendelet hatálya.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Mindszentkálla Község Önkormányzata Képviselő-testülete ../2017.(II…) önkormányzati rendelete az egyes szociális ellátások szabályozásáról szóló 3/2015.(II.28.) önkormányzati rendelete módosításáról

Társadalmi-gazdasági hatása: A szociális támogatásra a településen élők esetében szélesebb kör szerez jogosultságot. Az intézményi térítési díj vonatkozásában a szociális szolgáltatások hosszú távú fenntarthatósága végett kialakítandó, az öngondoskodást nagyobb mértékben megvalósító források bevonásának lehetősége.

Költségvetési hatása: A település költségvetésében a forrás biztosítani szükséges. Az intézményi térítési díj vonatkozásában az intézmény fenntartható működésének biztosítása.

Környezeti, egészségi következményei: nincs

Adminisztratív terheket befolyásoló hatása: csökken az adminisztratív teher, mivel csökken az elutasítási ok a korábban benyújtott kérelmek miatt.

Egyéb hatása: nincs.

A rendelet megalkotásának szükségessége: A rendelet alkalmazásának pontosítása. Az Önkormányzat által fenntartott intézmény működési költségeinek fedezésére szolgáló, jogszabály alapján meghatározandó térítési díja.

A rendelet megalkotása elmaradása esetén várható következmények:a térítési díj vonatkozásában, Az elmaradás esetén nem valósul meg az Önkormányzat, mint fenntartó azon törekvése, hogy a szociális intézménye fenntartható legyen.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: költségvetési forrás biztosítása

Kérem a Tisztelt Képviselő-testületet, hogy az előterjesztést megvitatni szíveskedjenek.

**Mindszentkálla Község Önkormányzata Képviselő-testületének**

**…./2017. (…) önkormányzati rendelete**

 **az egyes szociális ellátások szabályozásáról szóló 3/2015.(II.28.)** **önkormányzati rendelete módosításáról**

Mindszentkálla Község Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §** Mindszentkálla Község Önkormányzata Képviselő-testületének az egyes szociális ellátások szabályozásáról szóló 3/2015.(II.28.) önkormányzati rendelete (a továbbiakban: Szr.) 1.§ (2) bekezdés helyébe a következő rendelkezés lép:

„(2) A rendelet hatálya kiterjed a Mindszentkálla településen lakóhellyel rendelkező és életvitelszerűen a településen élő, vagy tartózkodási hellyel rendelkező és életvitelszerűen a településen élő magyar állampolgárokra, bevándoroltakra és letelepedettekre, hontalanokra, a magyar hatóság által menekültként vagy oltalmazottként elismert személyekre, továbbá a szociális igazgatásról és szociális ellátásokról szó 1993. évi III. törvény (továbbiakban:Szt.) 3. § (2) - (3) bekezdésének a) pontjában meghatározott személyekre, valamint a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 4.§-ban meghatározott gyermekre, fiatal felnőttre és szüleire.”

**2.§** Az Szt. 3.§ (8) bekezdés b) pontja helyébe a következő rendelkezés lép:

„b) a jogosultság kezdő időpontja

ba) a kérelem benyújtásának a napja,

bb) amennyiben a támogatás iránti kérelem a korábbi jogosultsági időtartam alatt, annak lejáratát megelőző kettő hónapban kerül benyújtásra, a korábbi jogosultság megszűnését követő nap.”

**3.§ (1)** Az Szt. 9.§ (1) bekezdés d) pontja helyébe a következő rendelkezés lép:

„d) a közeli hozzátartozójának eltemettetéséről gondoskodó a településen állandó lakóhellyel rendelkező személy, ha a haláleset bekövetkeztétől számított 3 hónapon belül a kérelmet benyújtja.”

**(2)** Az Szt. 13.§ (1) bekezdés d) pont da) alpontja helyébe a következő rendelkezés lép:

„da) kérelmező lakóhelyéről szóló nyilatkozatot, a nevére kiállított temetés költségeit igazoló számlák másolatát,”

**4.§** Az Szt. 15.§-a helyébe a következő rendelkezés lép:

„15. § Az intézményi térítési díj………,-Ft /hó, …….,- Ft / ellátási nap.”

**5.§** (1) Ez a rendelet - a (2) bekezdésben foglalt kivétellel - a kihirdetését követő napon lép hatályba.

(2) A 4.§ 2017. április 1-én lép hatályba.

 Keszler Gyula Dr. Szabó Tímea

 polgármester jegyző

A kihirdetés napja: 2017. . …….

 Dr. Szabó Tímea

 jegyző